Caraꞌ xuban Jesús,
xtelej ela jun cruz y xba pjun lwar rubiꞌ Rwáꞌ Comnak.
Chpam tzojbal hebreo nbixa tzra Gólgota.
Tak xeꞌekaja chpam jaraꞌ lwar,
tzraꞌ xquerip waꞌ Jesús chwech cruz,
y ecꞌola e c-eꞌ ach-iꞌ chkaꞌ xeriꞌpa,
e jujun ptak rexquin Jesús.
Pilato cꞌo nicꞌaj letr xuban y cawra nbij:
—Jesús aj Nazaret,
rey rxin tnamet Israel,
y xuyaꞌ pe rwáꞌ cruz.
E qꞌuiy jeꞌ aj Israel xecsiqꞌuij jawra letr com abar xriꞌp waꞌ Jesús xchenkaj tnamet.
Jawra letr oxiꞌ rwech tzojbal xtzꞌibax waꞌ,
jun pnhebreo,
jun pe griego y jun platín.
J-eꞌ cjefe sacerdote cawra xecbij tzra Pilato:
—Ajoj majoꞌn nkajoꞌ ta tzij jalaꞌ jxatzꞌibaj chrey kxin ok tnamet Israel.
Nkajoꞌ ttzꞌibaj ajniꞌ nbij jaꞌ:
—En rey rxin tnamet Israel.
—Nak xentzꞌibaj,
xentzꞌibaj wcꞌaraꞌ,
xbij Pilato.
Je cjiꞌ soldado tak querpon chic Jesús chwech cruz xquecꞌom rtziak,
xquejach chquewech,
jujun xpona chquewech.
Y cꞌo jun jmajoꞌn dson ta,
xjun rquemic bnon.
Rmal cꞌaraꞌ j-eꞌ soldado cawra xecbij:
—Me tkarak ta jawra tziak,
kabnaꞌ suert tzrij nak kas techꞌcowa chka.
Caraꞌ xqueban y tzraꞌ xbantaj waꞌ cumplir jtzꞌibtanak cana ojer chpam rtzojbal Dios jcawra nbij:
—Xquejach netziak chquewech y cꞌola jun xqueban suert tzrij.
Y ncaraꞌ xqueban soldado.
Ruteꞌ Jesús rexbil jun ruchakꞌ ecꞌola chenkaj ruqꞌuin cruz e rexbil e c-eꞌ chic ixkiꞌ,
jun María rexkayil Cleofas,
y jun chic María Magdalena rubiꞌ.
Jesús xutzꞌet pona ruteꞌ ruqꞌuin rdiscípulo jcongan nrajoꞌ y cawra xbij tzra ruteꞌ:
—Jalaꞌ jun ndiscípulo jalaꞌ noc chic awal.
Y cawra xbij tzra rdiscípulo:
—Nuteꞌ noc chic ateꞌ atet,
caraꞌ xbij.
Tak xemloja discípulo xucꞌom ela ruteꞌ Jesús pruchoch junlic.
Jaꞌ Jesús rutkin chic che cꞌchonak chic njelal samaj rmal je bin tzra chnuban y xbij:
—Xechkija nuchiꞌ.
Tak xbij jawra tzij,
tzraꞌ xbantaj waꞌ cumplir jtzꞌiban cana chpam rtzojbal Dios.
Tzraꞌ cꞌol waꞌ nicꞌaj vinagre,
j-eꞌ soldado xquecꞌom jun esponja,
xquexim chutzaꞌm jun cheꞌ y xecmubaꞌ chpam vinagre,
cꞌjaraꞌ xqueyaꞌ pona pruchiꞌ Jesús chnutaj.
Tak xtitaja rmal cawra xbij:
—Camic xentzꞌkatsaj njelal samaj je y-on chwa rmal Nedtaꞌ.
Cꞌjaraꞌ xukꞌoch rwáꞌ y xujach ranm tzra Dios y xcoma.
Com jaraꞌ bispr rxin nimkꞌij pascua rmal cꞌaraꞌ j-eꞌ aj Israel xeccꞌutuj tzra Pilato che nkꞌiꞌpa ckan jerpon chwech cruz ch-utz cꞌaraꞌ nquecoma chanim y nquelsax ela.
Caraꞌ nqueban ch-utz cꞌaraꞌ jquecuerpo majoꞌn necꞌjeꞌ ta chwech cruz chpam xlanbal kꞌij com jawra kꞌij más nim rukꞌij.
Cꞌjaraꞌ xeꞌekaja jeꞌ soldado e kꞌpoy ckan ach-iꞌ jecꞌola prupox Jesús.
Per tak xquetzuꞌ Jesús comnak chic,
majoꞌn xquekꞌip ta rkan.
Per cꞌola jun soldado xumin jun lanza prupox y cꞌola quicꞌ xel ta ruqꞌuin yaꞌ.
Jawra je xbantaja xentzuꞌ ruqꞌuin nkꞌanwech y jaraꞌ ney-on chic rbixic y wutkin che ktzitzij,
y camic quenbij chic chewa ch-utz cꞌaraꞌ nenimaj ixix chkaꞌ.
Caraꞌ xbantaja che nbaꞌna cumplir rtzojbal Dios jtzꞌibtanak cana ojer tzrij jaꞌ Cristo jcawra nbij:
—Majoꞌn rbakil xtkꞌiꞌp ta.
Y jun chic cawra nbij:
—J-eꞌ nquetzꞌet na rwech acha je xpitzꞌa jun chꞌechꞌ prupox.